Coordenadas: 43°21′28″N 5°51′39″O﻿ / ﻿43.35791, -5.86082

Para o novo estadio véxase: Estadio Carlos Tartiere (2000).

O antigo **Estadio Carlos Tartiere** era un estadio de fútbol da cidade de Oviedo, en España. Nel xogou os seus partidos como local o Real Oviedo entre 1932 e 2000, cando pasou a xogar no novo estadio. Foi derrubado en 2003.

O campo recibía este nome polo primeiro presidente do club, Carlos Tartiere.

Historia
--------

Denominado *Estadio de Buenavista*, por estar situado no barrio do mesmo nome, foi inaugurado o 24 de abril de 1932, cun partido entre as seleccións nacionais de España e Iugoslavia con triunfo de España por 2-1. O primeiro gol do estadio foi marcado por Isidro Lángara, dianteiro do Real Oviedo.

Tiña a particularidade nese tempo de que a tribuna principal estaba cuberta cunha visera de máis de 100 metros de lonxitude sen ningunha columna de apoio diante, a primeira que se construia en España desas características, obra do enxeñeiro Ildefonso Sánchez del Río.

En 1954 foi vendido ao Concello de Oviedo, que é o seu propietario desde entón. En xuño de 1958 o seu nome cambiouse polo do fundador e primeiro presidente do club, Carlos Tartiere.

O 4 de xuño de 1969 inaugurouse a iluminación artificial do campo durante o encontro amigable entre o Real Oviedo e o Real Madrid.

Foi reconstruído con motivo do Mundial de Fútbol España '82, no que foi unha das sedes oficiais, de forma que o seu aforamento pasou de ser de 20.000 persoas a 22.500. O partido de inauguración logo das obras enfrontou ao Real Oviedo coa selección nacional de Chile.

En 1998 con motivo de cumprir coa normativa da UEFA e mellorar a seguridade nos campos de fútbol engádense butacas a case todo o campo de forma que o aforamento redúcese ata as 13.000 persoas. Este feito fixo que se expuxese a necesidade de construír un novo campo de fútbol para a cidade con capacidade suficiente para todos os afeccionados.

O 20 de maio de 2000 o Real Oviedo xoga o seu último partido no Carlos Tartiere fronte á Real Sociedad e este é derrubado en 2003, unha vez estivo terminado o novo estadio. Nos terreos que ocupaba o estadio e arredores construíuse o Palacio de Congresos de Oviedo, deseñado por Santiago Calatrava.

### Partidos internacionais

Xogáronse tres partidos da primeira rolda do Mundial de 1982, concretamente do Grupo B.

|  |  |  |  |  |  |
| --- | --- | --- | --- | --- | --- |
| **Chile** |  |  **0:1** (0:1) |  | **Austria** | 18 de xuño de 1982 Asistencia: 22.500Árbitro: Juan Daniel Cardellino (Uruguai) |
|  |  | Schachner 21' |
| 　 |

|  |  |  |  |  |  |
| --- | --- | --- | --- | --- | --- |
| **Alxeria** |  |  **0:2** (0:0) |  | **Austria** | 21 de xuño de 1982 Asistencia: 22.000Árbitro: Tony Boskovic (Australia) |
|  |  | Schachner 55'Krankl 67' |
| 　 |

|  |  |  |  |  |  |
| --- | --- | --- | --- | --- | --- |
| **Alxeria** |  |  **3:2** (3:0) |  | **Chile** | 24 de xuño de 1982 Asistencia: 16.000Árbitro: Romulo Méndez Molina (Guatemala) |
| Assad 7' 31'Bensaoula 35' |  | Neira 59' (p)Letelier 73' |
| 　 |

Véxase tamén
------------

### Outros artigos

* Estadio Carlos Tartiere (2000)

### Ligazóns externas

* Sitio web oficial do Real Oviedo
* Sitio web CarlosTartiere.com

|  |  |
| --- | --- |
| Control de autoridades | 
* Wd: Q2628796
* OSM: 3272615

 |